Saarijärvi (Espoo)

Saarijärvi on Uudellamaalla Vihdissä ja Espoon Velskolassa Takkulan lähellä sijaitseva järvi.
Maantietoa.
Saarijärvi on 2,1 kilometriä pitkä, 1,2 kilometriä leveä, ja sen pinta-ala on 97 hehtaaria. Se on muodostunut kallioisen ylänköalueen mäkien väliseen laajaan painanteeseen. Mäkien rinteet ovat etelä ja itärannikolla jyrkkiä, mutta pohjoispuolella ne ovat loivempia. Mäet kohoavat 15–30 metriä vedenpinnan yläpuolelle. Etelärannassa sijaitsee Espoon korkein mäki eli Mustakorvenkallio, joka kohoaa noin 40 metrin korkeuteen järvestä.
Saarijärvessä on kaksi saarta, joiden yhteispinta-ala on 16,05 hehtaaria eli noin 14,2 prosenttia järven kokonaispinta-alasta. Pienempi saari on itärannassa sijaitseva pieni luoto, jonka ala yli aarin. Toinen saari on huomattavan suuren kokoinen, ja sen pinta-ala on noin 16 hehtaaria ja sen rantaviiva on 2,2 kilometriä pitkä. Saaren huippu kohoaa yli 22 metrin korkeuteen.
Saarijärvi on luodattu ja siitä on julkaistu syvyyskartat. Järven tilavuudeksi on määritetty 4,6 miljoonaa kuutiometriä, jolloin sen keskisyvyydeksi 4,8 metriä. Noin kuusi prosenttia järven pinta-alasta on vähintään 10 metriä syvää. Sen syvimmässä kohdassa, joka sijaitsee saaren eteläpuolella, on 12,5 metriä syvää. Se kuuluu syvännejaksoon, joka jatkuu luoteessa mantereen ja saaren välissä. Lisäksi saaren itäpuolella on 8,6 metriä ja luoteispuolella 8,7 metriä syvää. 
Saarijärven rantaviivan pituus on 9,1 kilometriä, joka on kokonaan metsämaata. Rannassa on neljä kiinteästi asuttua kotitaloa ja parikymmentä vapaa-ajan asuntoa, joista puolet sijaitsee saaressa. Niille tulee tiet seututieltä 120 eli Vihdintieltä tai Takkulasta tulevalta kylätieltä. Järven läntinen osa kuuluu Vihtiin, itäinen osa sijaitsee Espoon Velskolassa. Saaren pienempi länsiosa kuuluu Vihtiin. Pohjoisrannassa on Vihdintien kohdalla rantaa, jossa voi uida helposti. Uimapaikalta huomaa, että järvessä hiekkapohja .
Luontoarvoja.
Natura 2000-alue.
Saarijärven lounais- ja kaakkoisrannat kuuluvat Nuuksion kansallispuistoon, joka on osa Natura 2000-hanketta. Kansallispuistoon sisältyy osa saaren sisäosista ja Myllyojan varsi, muttei järven vesialueita.
Luontokohde.
Mustakorpi on alava laakso Mustakorven kallion itäpuolella. Mustakorvessa on lahti, jonka eräs niemi on paljas silokallio. Niemelle johtaa Yli-Takkulasta polku. Se on tyyppiesimerkki viime jääkauden tekemästä kulutustyöstä, jonka järven aallokko on pitänyt puhtaana kasvillisuudesta. Alueella on muitakin silokallioita.
Vedenlaatu.
Saarijärven vedenlaatua seurataan harvakseltaan ja tarvittaessa. Näytteenottokohtia on kaksi: Soiniemen eteläpuolelta ja järven itäosassa. Näytteitä on viimeksi otettu hellejaksolla elokuussa 2018 Soiniemen kahdeksan metrisestä syvänteestä. Silloin veden näkösyvyys oli 3,0 metriä, ja vesi oli väritöntä (väriluku 20 mg Pt/l), kirkasta (1,1 FNU), hajutonta ja sen hygieeninen tila oli erinomainen. Järven vesipatsas oli tuolloin lämpötilakerrostunut selvästi, mutta alusveden lämpötila oli 10,9 astetta, joten tuulet olivat päässeet osittain sekoittamaan vettä pohjaan asti. Päällysvedessä oli runsaasti happea, mutta lähellä pohjaa sitä oli enää välttävästi (5,8 mg/l, eli happikylläisyys oli 52 %). Veden happamuustaso oli pH 6,4–6,9 ja sen puskurikyky happamoitumista vastaan oli alhainen (alkaliteetti 0,065 mmol/l). Myös veden ravinnepitoisuudet olivat alhaiset, eli järvi luokitellaan karujen järvien luokkaan. Kokonaisfosforipitoisuus oli 11 mikrogrammaa litrassa vettä (μg/l) ja kokonaistyppipitoisuus 240–270 μg/l.
Vesistösuhteet.
Järvi sijaitsee Vantaanjoen vesistössä (vesistöaluetunnus 21) Lepsämänjoen valuma-alueella (21.04), jonka Lakistonjoen valuma-alueeseen (21.044) järvi kuuluu. Lakistonjoen yläjuoksun osuutta kutsutaan Raasillanojaksi, ja siihen yhtyy Saarijärvestä alkava Myllyoja eli Saarijärvenoja . Myllyojassa on aikoinaan toiminut vesimylly. Saarijärven valuma-alueen pinta-ala on 4,88 neliökilometriä, johon kuuluu kolme muuta lampea: Väärä-Musta, Vaakkoi ja Pieni Lehmälampi. Ne laskevat Saarijärveen omia laskuojiaan myöten. Saarijärven vedenpinnan korkeus on 72,9 metriä mpy. (N2000, ennen se oli 72,3 m (N60)).